## Rješenje kojim se društvu za upravljanje investicijskim fondovima SL-Invest d.o.o. iz Zagreba odobravaju promjene Statuta Slavonskog zatvorenog investicijskog fonda s javnom ponudom, dioničko društvo

### NN 97/2011 (24.8.2011.), Rješenje kojim se društvu za upravljanje investicijskim fondovima SL-Invest d.o.o. iz Zagreba odobravaju promjene Statuta Slavonskog zatvorenog investicijskog fonda s javnom ponudom, dioničko društvo

HRVATSKA AGENCIJA ZA NADZOR FINANCIJSKIH USLUGA

2024

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 113. i 105. stavak 1. Zakona o investicijskim fondovima (»Narodne novine« broj 150/05), na zahtjev društva za upravljanje investicijskim fondovima SL-Invest d.o.o. iz Zagreba, Vončinina 2, u predmetu odobrenja promjena Statuta Slavonskog zatvorenog investicijskog fonda s javnom ponudom dioničko društvo, Hrvatska agencija za nadzor financijskih usluga 18. kolovoza 2011. godine donosi

RJEŠENJE

1. Društvu za upravljanje investicijskim fondovima SL-Invest d.o.o. iz Zagreba, Vončinina 2, odobravaju se promjene Statuta Slavonskog zatvorenog investicijskog fonda s javnom ponudom dioničko društvo.

2. Društvo za upravljanje investicijskim fondovima SL-Invest d.o.o. iz Zagreba, Vončinina 2, obvezno je objaviti Statut Slavonskog zatvorenog investicijskog fonda s javnom ponudom dioničko društvo u dnevnim novinama koje se prodaju na cjelokupnom teritoriju Republike Hrvatske, u roku od sedam (7) dana od dana dostave ovoga rješenja.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 15. lipnja 2011. godine zahtjev društva za upravljanje investicijskim fondovima SL-Invest d.o.o. iz Zagreba, Vončinina 2 (dalje: Društvo), za odobrenje promjena Statuta Slavonskog zatvorenog investicijskog fonda s javnom ponudom dioničko društvo (dalje: Fond), prema odredbama članka 113. i 105. stavak 1. Zakona o investicijskim fondovima (»Narodne novine« broj 150/05, dalje: ZIF).

Člankom 113. ZIF-a predviđeno je da se odredbe članka 105. –

109. ZIF-a na odgovarajući način primjenjuju i na statut investicijskih fondova s javnom ponudom. Članak 105. ZIF-a u stavku 1. propisuje da nadzorno tijelo (Agencija) mora, u roku od šezdeset dana od dana podnošenja zahtjeva, odobriti svaki prospekt investicijskog fonda s javnom ponudom prije pokretanja javne ponude za prodaju dionica ili udjela, a mora prethodno odobriti i izmjene i dopune postojećih prospekata do kojih je došlo uslijed bitnih promjena.

Budući da se u konkretnom slučaju ne radi samo o izmjenama i dopunama Statuta Fonda, nego o njegovoj cjelovitoj promjeni, zbog čega je i uprava Fonda, prvo 14. lipnja, a zatim i 20. srpnja 2011. godine, donijela Odluku o promjeni Statuta Fonda kojom se važeći Statut u cijelosti stavlja izvan snage i usvaja se prijedlog novoga Statuta Fonda, za takvu je promjenu Statuta Fonda potrebno prethodno ishoditi odobrenje Agencije, jer se radi o bitnom promjenama statuta Fonda, kako to navodi i članak 105. stavak 1. ZIF-a.

Agencija je Društvu 8. srpnja 2011. godine uputila Zaključak (klasa: UP/I-451-04/11-09/11, urbroj: 326-113-11-3) za dopunu zahtjeva te je Društvo 14. i 20. srpnja i 2. kolovoza 2011. godine dopunilo zahtjev i prateću dokumentaciju te dostavilo pročišćeni tekst Statuta Fonda.

Pregledom zahtjeva za odobrenje promjena Statuta Fonda, utvrđeno je da se isti usklađuje s izmjenama Zakona o trgovačkim društvima (»Narodne novine« broj 111/93, 34/99, 121/99, 52/00, 118/03, 107/07, 146/08 i 137/09) i Zakona o tržištu kapitala (»Narodne novine« broj 88/08, 146/08 i 74/09), da se aktualiziraju podaci o članovima uprave i nadzornog odbora Fonda, dopunjuju odredbe o rizicima te se dorađuje i detaljnije razrađuje politika ulaganja Fonda podacima o limitima i sredstvima ulaganja. Na glavnoj skupštini Fonda održanoj 25. srpnja 2011. godine usvojene su promjene Statuta. Također je utvrđeno da je Društvo priložilo svu potrebnu dokumentaciju te da promjene Statuta Fonda sadrže sve odredbe koje zahtijeva članak 112. ZIF-a.

Slijedom navedenog, na temelju članka 113. i 105. stavka 1. ZIF-a, odlučeno kao u točki 1. izreke ovog rješenja.

Objavljivanje statuta investicijskog fonda s javnom ponudom u dnevnim novinama koje se prodaju na cjelokupnom teritoriju Republike Hrvatske predviđeno je odredbama članka 106. i 113. ZIF-a, stoga je odlučeno kao u točki 2. izreke ovog rješenja.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama« jer Agencija ocjenjuje da se zbog cjelovite promjene Statuta Fonda radi o rješenju koje može bitno utjecati na interese korisnika financijskih usluga, osobito dioničara Fonda.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-09/11

Urbroj: 326-113-11-8

Zagreb, 18. kolovoza 2011.

Zamjenik

predsjednika Uprave

Željko Kopčić, v. r.

Rješenje, NN 97/2011-2024